  Майя Бывальцева Быдэс Россиын сямен ик, Якшур-Бӧдьяын но 14–19 куартолэзе «Музейёслэн арнязы» но «Музейёслэн уйзы» акциос ортчозы. Огъя темаез — «Алиса в Зазеркалье». Со улсын котькуд нунал пӧртэм ужрадъёс ортчозы, кылсярысь, вордӥськонэ «Зазеркалье» адӟытон усьтӥське. Ивортодэтъя «Удмуртия» агентстволы со сярысь вераз ёросысь шаертодонъя музейлэн кивалтӥсез Любовь Пасынкова. «Та адӟытонын ми возьматӥськомы синучконъёсты но сыӵе предметъёсты, кудъёсаз синучконъёс вань — фотоаппарат тани, калейдоскоп. Тани дошкольникъёслы вераськомы, кыӵе выжыкылъёсын синучконъёс вань», — вераз Любовь Пасынкова. Вераны кулэ, тросаз йӧскалык лулчеберетъёсын та арбери сопал дуннее ӧсэн лыдъяське. Лулсэръёссэс бичатыны яратӥсьёс синучконъёсын герӟаськем паймымон учыръёсты кылзыны быгатозы. «Синучкон — вообще мифическая сущность, со сярысь вань калыкъёс верало. <…> Тӥни шуо ог-огзылы пумит пуктыны уг яра, со портал луэ шуыса. Милям вань котькызьы но — ог-огзылы пумит но, котькызьы но. Ачим огнам пукисько ке, кӧшкеманы но кутскылӥ ни одӥг дыре. Потӥськод но, шуак отын синучкон адскиз, кӧшкемтыгес», — серекъя музейлэн кивалтӥсез. Адӟытонэ музейлэн фондъёсысьтыз синучконъёс но арбериос поттэмын, озьы ик калыкен ваемъёс. Возьматон гужем пумозь ужалоз, соин ик экспозиция пумен паськытаны быгатоз, шуиз Любовь Пасынкова. «Музейёслэн арнязы» улсын котькуд нунал ужрадъёс ортчылозы — экскурсиос, шудонъёс, визь сынанъёс, мастер-классъёс. Нырысетӥ нуналъёсы — пичиослы, собере куинь нунал — школаосын дышетскисьёслы, но бадӟымъёслы. 18-тӥ куартолэзе — Музейёслэн калыккуспо нуналазы — шаертодонъя музее дунтэк пырыны луоз. Валтӥсь ужрадъёс ортчозы 19-тӥ куартолэзе «Музейёслэн уйзы» акци улсын. 17 часын кутыса, соос 21 часозь кыстӥськозы. «Милемын ӵош «Ночь ремёсел» кароз чеберлыко киужъёсъя центр. Милемын ӵош соослэн мастер-классъёссы ортчозы. Вань лыктэм эшъёс, куноос — тросгес со луо пиналъёс — соосты ми люкиськомы командаослы, группаослы, собере соос станциосъя ветло. Луоз милям 5–6 станция. <…> Котькуд станция тыршоз паймытыны: отын лазерной шоу луоз, светотень, пияла, синучкон пыр преломление света, кылсярысь. Со — «Иллюзион у Красной королевы», — ивортӥз Любовь Пасынкова. Азьвыл аръёсты чакласа, «Музейлэн арняез» улсын Якшур-Бьӧдяысь музее котькуд нунал 100 пала адями ветлэ. Любовь Пасынковалэн верамезъя, тросгес лыкто 3–6 классын дышетскисьёс. Озьы ик 100-лэсь трос адями возьмало «Музейёслэн уязы» но. Тегъёс: Лулчеберет Музей Удмуртия Якшур-Бӧдья  